《和绮翁游齐山寺次其韵》
宋代·梅尧臣

苍山南望截云烟，中有绀宇通诸天。
长桥直度清溪水，寒湖收潦旷平田。
古木阴森大堤上，千峰浓淡高楼前。
龙笋未迸角出缩，虎石乱踞筋拳挛。
阴崖乳泉湿苔藓，阳谷暖气留兰荃。
涧户晓辟烟的的，松轩夜启月娟娟。
闻有谪僊乘兴入，飘然欲拍洪崖肩。
玩游逐胜不觉远，露奇发怪工无全。
扪萝但识康乐径，饮酒安问远公禅。
清猿不到俗士耳，香草已入骚人篇。
水鸟念佛次净界，野鹿衔花来象筵。
在昔探赏犹可数，深景秀句今得传。
辞韵险绝兹所骇，何特杜牧专当年。
重以平淡若古乐，听之疏越如朱弦。
秘藏褚中为不朽，咨诹坐上皆曰然。
谁意麤官获此贶，洗去鄙吝空池边。
聊欲报言罕驿使，春郊唯见雁连连。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。